\*Η πόλη μου , Αθήνα\*

**Τουρίστας 1:**

Απ’ όλους τους τόπους που γυρνώ

σ’ αυτόν εδώ θε να σταθώ

τον πολιτισμό και την ιστορία του να θαυμάσω

στιγμή από την ομορφιά του να μη χάσω!

Από μικρός ονειρευόμουν

πως την Αθήνα επισκεπτόμουν

την Αθήνα του Περικλή

του Αισχύλου και του Σοφοκλή.

Είμαι όμως στ’ αλήθεια εδώ;

 ή μου παίζει παιχνίδια το μυαλό;

το δρόμο αυτόν ακολουθώ

τον Παρθενώνα για να δω;

**Έλληνας 1:**

Καλά πηγαίνεις από εδώ

να δεις τον περίφημο ναό

της ένδοξης θεάς Αθηνάς

που ήταν πολύ γενναία

και φορούσε περικεφαλαία.

Θες να μάθεις από μας

για το όνομα της Αθηνάς

που με την ιερή ελιά

πήρε στη διαμάχη με τον Ποσειδώνα την πρωτιά;

Την Αθήνα μας βάφτισε

αφού τον Ποσειδώνα τσάκισε.

Η ελιά τη θάλασσα κέρδισε

και τον αρχηγό θεών και ανθρώπων , Δία, έπεισε.

Το μύθο του Ποσειδώνα και της Αθηνάς

κάθισε να δεις αν αγαπάς!

**Ποσειδώνας**

Ο θεός Ποσειδώνας είμαι εγώ

τη θάλασσα πιο πολύ αγαπώ,

άλλες φορές αυτήν ταράζω

κι άλλες με μιας την ησυχάζω.

Με την τρίαινα μου το βράχο ετούτον εχτυπώ

γιατί πάντα θέλω να νικώ.

Νερό γάργαρο ν’ αναβλύσει

την ελιά της Αθηνάς για να κερδίσει.

Την πόλη ετούτη θα ονοματίσω

κι έτσι τη φήμη μου θα χτίσω.

**Αθηνά**

Η θεά Αθηνά είμαι εγώ

τούτο το χώμα το χτυπώ,

φυτρώνει η πρώτη ελιά

κι ο μύθος αρχινά.

Με δόρυ, μ’ ασπίδα

και περικεφαλαία,

δεν είμαι μόνο σοφή

είμαι και γενναία.

Με βόδια πρώτη όργωσα

έπαιξα στον αυλό

κέντησα ωραιότατα,

έπλασα με πηλό.

Για μένα τον Παρθενώνα

 οι Αθηναίοι χτίσανε

και με τα Παναθήναια

πολύ μ’ ετιμήσανε.

**Δίας**

Ο Δίας είμαι ο τρομερός

κυβερνώ από ψηλά

όλους τους θεούς

και τους ανθρώπους χαμηλά.

Είμαι γυναικάς τρελός

έξυπνος και σοβαρός

ισχυρός , τρανός και αρχηγός.

Στο ένα χέρι μου κρατώ αετό

και στο άλλο κεραυνό

μόνο το δίκαιο αγαπώ

και κυβερνώ για το καλό.

Την ελιά της Αθηνάς

 βραβεύω μονομιάς.

Είναι δέντρο ευλογία

και προσφέρει συνεχώς

ξύλα, καρπούς , λαδάκι

και νικάει το νεράκι…..

**Τουρίστας 2:**

Στην όμορφη Αθήνα έφτασα κι εγώ

που τη μουσική της αγαπώ.

τα τραγούδια της και το χορό

θα μπορέσω άραγε να δω;

Έλληνες και Ελληνίδες να τιμούν

την ένδοξη πόλη τους να εξυμνούν

που πέρασαν δεινά πολλά

κρατώντας το κεφάλι τους ψηλά.

**Έλληνας 2:**

Φίλε, έλα κοντά μου να σου πω

τις πίκρες και τις αλήθειες της Αθήνας να μοιραστώ.

Γιατί την Αθήνα του Περικλή

διαδέχτηκαν οι κακουχίες και η υποταγή.

Για 400 χρόνια ήμασταν σκλαβωμένοι

γδαρμένοι και ματωμένοι.

Με το Μιαούλη όμως και τον Κολοκοτρώνη

η Αθήνα το ανάστημά της , το ορθώνει.

Τον κίνδυνο με μιας τον αψηφά

Και ξανά προς τη δόξα τραβά!

Μπρος, έλα εδώ για να γευτείς

τα κορίτσια της Ελλάδας και τα παλικάρια της να δεις.

**Τουρίστας 3:**

Τι είναι αυτό που θωρώ;

Δεν πιστεύω στα μάτια μου τα δυο.

Την ξακουστή Ακρόπολη αγναντεύω

να δω κάτι άλλο καθόλου δε ζηλεύω.

Στου Παρθενώνα τη σκιά

 ψάχνω να βρω μια γειτονιά

που ‘χει σπίτια χαμηλά

κι όλοι μοιράζουνε φιλιά.

**Έλληνας 3:**

Φίλε, αν από δω πας δεξιά

στης Πλάκας την παλιά γειτονιά

θα συναντήσεις τις ανηφοριές εκεί που γέρνουν οι κληματαριές.

Πάνω από τα σπιτάκια τα χαμηλά

Ο ένδοξος Παρθενώνας φεγγοβολά.

Το κορίτσι στέκεται στο παράθυρο καρτερικά,

το παλικάρι τη γλυκοκοιτά.

Αυτό με τα στριφτά μουστάκια

καντάδες της λέει και γλυκά λογάκια.

**Κάτοικος 1:**

Απ’ την τρελή χρυσή βραδιά

θε να γιορτάσουμε παιδιά

απόψε στην Αθήνα

να θυμηθούμε τα παλιά

και με τη θρούμπα, την ελιά

θα πιούμε αγνή ρετσίνα.

Όλοι στο γλέντι, στο χορό

σαν τον καλό παλιό καιρό

να ξαναμπούμε στα στενά

γλυκοχαράζουν τα βουνά.

**Κάτοικος 2:**

Θε να περάσουμε παιδιά

αυτήν την όμορφη βραδιά

να μην αφήσουμε σταλιά

μες στην Αθήνα την παλιά

κρασί και μεζεδάκι.

Μες την παλιά μας τη φωλιά

και την Αθήνα τη γλυκιά

που έχει μόνο χάρες,

να ξανασύρει το συρτό

με το κορμί καμαρωτό

το κάθε παλικάρι.

**Κάτοικος 3:**

Έχει η Αθήνα ομορφιές

έχει και κάτι ζωγραφιές

μα σαν της Πλάκας τα στενά

δεν έχει άλλα πουθενά.

Το ξέρει η ανθρωπότης

πως ο Θεός είναι Πλακιώτης.

Και όταν ψιλοψιχαλίζει

τους βασιλικούς ποτίζει.

**Κάτοικος 4:**

Πλέκουνε στα μπαλκόνια της

φωλιές τα χελιδόνια της

κι απάνω από το κάστρο της

τον Παρθενώνα έχει γι’ άστρο της.

Το σούρουπο σαν φτάνει

βγαίνουν οι θεοί σεργιάνι

Καλέ ; λες να τα κοπανάν για γούρι

στην ταβέρνα του Μουτζούρη;

**Κάτοικος 5:**

Αχ! Να γύριζαν τα χρόνια τα παλιά

να ξανάνθιζε η γριούλα η αμυγδαλιά

οι αυλόπορτες ν’ ανοίξουν οι βαριές

ν’ απλωθούν της γαζίας οι ευωδιές.

Και στην Πλάκα που την έχει η Αθήνα κόρη της

να ξυπνήσουν οι κανταδόροι της.

Και να τρίξουν κάποιες γρίλιες

στης νυχτιάς τη σιγαλιά

αχ!!! να γύριζαν τα χρόνια τα παλιά.

**Κάτοικος 6:**

Μ’ άσπρα πουλιά και σύννεφα

τον ουρανό θα ντύσω

και τ ΄ όνομά σου αθάνατο

στην πέτρα θα κεντήσω.

Στο περιβόλι του Μαγιού

θα μπω για να διαλέξω

δάφνη, μυρτιά κι αμάραντο

στεφάνι να σου πλέξω.

Αθήνα, Αθήνα

χαρά της γης και της αυγής

μικρό γαλάζιο κρίνο.

Κάποια βραδιά στην αμμουδιά

κοχύλι σου θα μείνω.

**Κάτοικος 7:**

Αυλές άσπρες γραφικές

σαν όμορφες ζωγραφικές

μια φωτισμένη γρίλια

σκασμένα ρόδια στη ροδιά

σεμνές κοπέλες με ποδιά

χωρίς βαμμένα χείλια.

Οι καρότσες κι οι λατέρνες

οι πλακιώτικες ταβέρνες

η αθάνατη ρετσίνα

είναι προίκα σου, Αθήνα.

**Κάτοικος 8:**

Στα μπαλκόνια χίλιες γλάστρες με γαριφαλιές

τα τριαντάφυλλα χιλιάδες στις τριανταφυλλιές

οι γαζίες και τα κρίνα

είναι προίκα σου, Αθήνα.

Ντυμένη στα μπλε και λευκά σου σημαία

Αθήνα μου, μοιάζεις νεράιδα ωραία

πανόραμα είσαι Αθήνα μου, σπουδαία

γιατί έχεις τον ήλιο πιστή σου παρέα.

**Κάτοικος 9:**

Αθήνα πόλη ξακουστή

στον κόσμο άλλη καμία

στα όμορφα σοκάκια σου

μυρίζω ακακία.

Αθήνα πόλη αγαπημένη

ακόμα κι αν είμαι ξενιτεμένη

για σένα πάντα θα ρωτώ

σε σένα θέλω να γυρνώ.

**Κάτοικος 10:**

Αθήνα ξελογιάστρα

με τον ήλιο σου κι όλα τ’ άστρα

στα πλακιώτικα σου τα στενά

η σκέψη μου θα τριγυρνά.

Πέρασα ταξιδευτής

 τόσες πόλεις αυτής της γης

τ’ αγκάλιασμά σου το στερήθηκα

γιατί είσαι η πόλη που γεννήθηκα.

**Τουρίστας 4:**

Ποιος θα με βοηθήσει παρακαλώ

τ’ όμορφο Καλλιμάρμαρο να βρω ;

Εκεί που οι Ολυμπιακοί αγώνες αναβίωσαν

και τα ολυμπιακά ιδεώδη βαθιά ρίζωσαν.

Κύριε, είμαι στην Αθήνα αληθινά

απ’ όπου η ολυμπιακή φλόγα ξεκινά;

Το δρόμο αυτόν ακολουθώ

τ’ αρχαίο στάδιο να δω;

**Έλληνας 4:**

Το δρόμο για το Καλλιμάρμαρο τον πήρες σωστά

κι αν εσύ περπατήσεις ζωηρά

σε 5 μόλις λεπτά θα φτάσεις

και τότε ετοιμάσου να τα χάσεις.

Μπροστά σου ξάφνου θα ορθωθεί

το μέρος που τα ολυμπιακά ιδεώδη έχουν ριζωθεί.

Εκεί που ο Σπύρος Λούης τερμάτισε

και την ιστορία μας ολόκληρη στιγμάτισε.

Μπρος λοιπόν, φύγε με μιας

δρόμο σου εύχομαι καλό ,από καρδιάς!

**Ιέρεια 1:**

Ήταν αθλητικοί αγώνες ,

διεξάγονταν στην Ολυμπία

απ’ όλο τον κόσμο έρχονταν

 για να τιμήσουνε το Δία.

Τον πόλεμο αρνιόντουσαν, τις έχθρες , τις κακίες

Και μες στο στάδιο χτίζανε τις πιο γερές φιλίες.

Και ενώ τα χρόνια πέρασαν

οι αγώνες ξεχαστήκαν

τρανοί ξαναγεννήθηκαν ,

τη δόξα ξαναβρήκαν.

**Ιέρεια 2:**

Την έναρξη των αγώνων κάνω με την αναμμένη δάδα

από τα ιερά χώματα αυτά ξεκινά η Ολυμπιάδα.

Είθε η φλόγα αυτή να φωτίσει διαφορετικά

τον κόσμο ολάκερο παντοτινά.

Να φέρει την ειρήνη σε όλη τη Γη

που είναι σε όλα τα μήκη και πλάτη επιθυμητή.

Όλοι οι άνθρωποι τη λαχταρούν

και μικροί μεγάλοι την ποθούν.

**Ιέρεια 3:**

Αρχαίο πνεύμα αθάνατο, αγνέ πατέρα

του ωραίου ,του μεγάλου και τ’ αληθινού.

Κατέβα φανερώσου κι άστραψε εδώ πέρα

στη δόξα της δικής σου γης και τ’ ουρανού.

Ολυμπιακό πνεύμα, πνεύμα τιμής και ιπποτισμού

αγκάλιασε τα παιδιά που συμμετέχουν

στεφάνωσε τους αθλητές που σ’ έχουν

σαν θείο δώρο στην καρδιά.

**Ιέρεια 4:**

Στο δρόμο και στο πάλεμα και στο λιθάρι

στων ευγενών αγώνων λάμψε την ορμή

και με τ’ αμάραντο στεφάνωσε κλωνάρι

και σιδερένιο πλάσε κι άξιο το κορμί.

Η ευγενής άμιλλα συνέχεια να διέπει

όλους τους αγώνες της γιορτής.

Ο σεβασμός και η τιμή των αθλητών

μόνο χαμόγελα γλυκά

πρέπει να προσφέρουν.

**Ιέρεια 5:**

Κάμποι ,βουνά και πέλαγα φέγγουνε μαζί σου

σαν ένας λευκοπόρφυρος μέγας ναός

και τρέχει στο ναό εδώ προσκυνητής σου

Αρχαίο πνεύμα αθάνατο κάθε λαός.

Αγκάλιασε όλους τους πολιτισμούς

να ξεπεράσουν γλώσσα, σύνορα, θρησκεία

ταξίδεψε μέσα σ’ αυτούς

για να είναι αδερφοί σε τούτη την πορεία.

**Ιέρεια 6:**

Ανάβουμε τη φλόγα που δίνει στην ψυχή μας

φως και δύναμη να κάνουμε για πάντα το καλό.

Ας διώξουμε τη βία μακριά

κι ας καλωσορίσουμε την ειρήνη ξανά.

Όρκος παντού ν’ ακουστεί

κι οι αθλητές που συμμετέχουν στη λαμπρή γιορτή

σεβασμό τους ολυμπιακούς κανόνες να δηλώσουν

και την τιμή τους να εξυψώσουν.

**Ιέρεια 7:**

Το φως από τη δάδα μας δίνει μήνυμα χαράς

ελπίδα, αισιοδοξία, αγάπη στην καρδιά.

Ας ανάψει η φλόγα της καρδιάς

κι αυτή για πάντα να μας κυβερνά.

Τότε θα χαμογελάσουμε ξανά ,

 θα νιώσουμε τη χαρά

και τ’ όνομα της ειρήνης , της αγάπης , της φιλίας

θα φωλιάζει στις ψυχές αληθινά.